Jabarkan 2000–2007 dari Cate Blanchett dalam bahasa melayu

Sudah menjadi seorang pelakon terkenal, Blanchett menerima ramai peminat baru apabila beliau muncul dalam trilogi The Lord of the Rings, melakonkan watak Galadriel dalam ketiga-tiga filem. Trilogi ini memegang rekod sebagai filem trilogi dengan kutipan tertinggi sepanjang zaman. Sebagai tambahan kepada The Lord of the Rings, tahun 2001 juga menyaksikan Blanchett mempelbagaikan portfolio beliau dengan pelbagai peranan dalam Charlotte Gray, The Shipping News dan Bandits dimana beliau menerima pencalonan kedua Anugerah Golden Globe dan Anugerah SAG. Pada tahun 2002, Blanchett muncul bersama-sama Giovanni Ribisi dalam Heaven. Tahun 2003 sekali lagi menyaksikan Blanchett melakonkan pelbagai peranan; Galadriel dalam filem ketiga dan terakhir trilogi Lord of the Rings (yang memenangi Anugerah Akademi untuk Filem Terbaik), The Missing, Coffee and Cigarettes dimana beliau menerima pencalonan Anugerah Independent Spirit dan Veronica Guerin yang mendapatkan beliau pencalonan Anugerah Golden Globe.

Pada tahun 2005, beliau memenangi Anugerah Akademi pertamanya untuk Pelakon Pembantu Wanita Terbaik untuk peranan beliau sebagai Katharine Hepburn dalam filem arahan Martin Scorsese, The Aviator. Pada tahun itu, Blanchett memennagi Anugerah Pelakon Wanita Terbaik Institut Filem Australia untuk peranannya sebagai Tracy Heart dalam filem Australia, Little Fish. Walaupun kurang dikenali di peringkat global berbanding filem-filem beliau, Little Fish menerima pujian kritis di negara asal beliau, Australia dan dicalonkan untuk 13 anugerah Institut Filem Australia.

Pada tahun 2006, beliau membintangi bersama-sama Brad Pitt dalam Babel, diarahkan oleh Alejandro González Iñárritu yang menerima tujuh pencalonan Anugerah Akademi, The Good German bersama-sama George Clooney dan Notes on a Scandal bersama-sama Judi Dench. Blanchett menerima pencalonan Anugerah Akademi ketiga beliau untuk lakonan dalam Notes on a Scandal.

Pada tahun 2007, Blanchett dinamakan oleh majalah Time sebagai salah seorang daripada 100 Orang Paling Berpengaruh di Dunia dan salah seorang pelakon wanita paling berjaya oleh majalah Forbes. Blanchett membuat penampilan kameo sebagai Janine, seorang saintis forensik dan bekas teman wanita karakter Simon Pegg dalam Hot Fuzz (2007).

Beliau menyambung wataknya sebagai Ratu Elizabeth I dalam filem sekuel tahun 2007, Elizabeth: The Golden Age dan melakonkan watak Jude Quinn dalam I'm Not There. Beliau memenangi Anugerah Pelakon Wanita Terbaik Piala Volpi di Festival Filem Venice, Anugerah Independent Spirit dan Anugerah Golden Globe untuk lakonan beliau sebagai Jude Quinn. Di Anugerah Akademi ke-80, Blanchett menerima dua pencalonan Anugerah Akademi—Pelakon Wanita Terbaik untuk Elizabeth: the Golden Age dan Pelakon Pembantu Wanita Terbaik untuk I'm Not There—menjadikan beliau pelakon kesebelas untuk menerima dua pencalonan pelakon pada tahun yang sama. Untuk pencapaian beliau pada tahun itu, Roger Ebert berkata, "Blanchett boleh muncul dalam Festival Filem Toronto yang sama melakonkan watak Elizabeth dan Bob Dylan, kedua-duanya dengan baik sekali merupakan satu keajaiban lakonan".